Τα λιπαντικά κατατάσσονται ανάλογα µε το ιξώδες, δηλαδή την αντίσταση στη ροή σε διάφορες θερμοκρασίες, το οποίο αποκαλύπτει πόσο παχύρευστα ή λεπτόρευστα είναι. Όταν βάζεις μπρος τον κινητήρα σου, το λάδι είναι κρύο με υψηλό ιξώδες (ρέει σαν μέλι), ενώ στη συνέχεια η αύξηση της θερμοκρασίας ή της πίεσης μειώνει το ιξώδες (το λάδι ρέει σαν νερό). Το πόσο εύκολα ή δύσκολα ρέει το λάδι στο κρύο και το ζεστό είναι πολύ σημαντικό για τη λειτουργία των κινητήρων, ανάλογα με την ηλικία, τα χιλιόμετρα, το κλίμα και την καταπόνηση. Για το λόγο αυτό χρησιμοποιούμε τους δείκτες ιξώδους, όπως π.χ. ο 5W-30 ή ο 10W-40, με το «W» να αναφέρεται στον χειμώνα (Winter). Εάν συγκρίνουμε ένα λάδι 10W-40 με ένα 5W-30, το δεύτερο είναι πιο λεπτόρευστο από το πρώτο, που το κάνει πιο κατάλληλο σε κρύα κλίματα (πχ βόρεια Ευρώπη) αλλά και σε κινητήρες τελευταίας τεχνολογίας π.χ. TSi που έχουν πολύ μικρά διάκενα ακριβείας ανάμεσα στα μέταλλα που μόνο ένα πολύ λεπτό λάδι μπορεί να λιπάνει σωστά. Το 5W-30 όμως δεν θα ήταν η καλύτερη λύση σε έναν παλαιότερο κινητήρα με πολλά χιλιόμετρα με κατανάλωση λαδιού, καθώς εκεί χρειάζεσαι ένα πιο χοντρό λάδι, όπως το 10W-40 για να μην καίγεται αλλά και να προστατεύει καλύτερα το κινητήρα.